Berta Rojas

Berta Rojas (Paraguay, 23 jasyporundy ary 1966-pe), ha'e peteĩ pupotyhára ha mbo'ehára Paraguáigua.

Berta Rojas niko heñóikuri Táva Paraguaype, Paraguay Retãme; ára 23 jasyporundy ary 1966-pe. Itúva niko Pastor Rojas ha isýkatu Fidela Concepción Benítez Vda de Rojas, ijoyke'ýkuéra katu ko'ãva: Pastor, Juan Carlos, Ada ha María Luisa.

Berta Rojas niko oñemoarandu'ypýkuri mba'epukuaápe mbo'ehára Emiliano Aiub Riveros ndive. Avei oñemoarandúkuri mbykymi mbo'ehára Carlos Vázquez ndive ha orekorôguare 10 ary oñemoarandu ñepyrũ mbarakapu ha'etévape mbo'ehára Felipe Sosa ha Mbo'ehára Violeta de Mestral ndive ha hendivekuéra ohupytýkuri kuatia'atã ojapóva chugui Mbarakapu Ha'etéva Mbo'eharapavẽ. Ijyképe avei oñemoarandúkuri piánope mbo'ehára Rosa Mereles de López ndive ha avei oiko ichugui Piáno Mbo'eharapavẽ.

Ary 1986-pe, Berta Rojas ohókuri Táva Montevideo, Uruguay Retãme; upépe ombojoapy iñemoarandu mbaraka ha'etéva rehegua mbo'ehára Abel Carlevaro ndive ha avei oikékuri Mba'epukuaa Mbo'ehaovusúpe (Universidad de la República) ha upépe oikókuri chugui Mbaraka Ha'evéva Mbo'ekuaahára.

Ary 1996-pe Kennedy Center ome'ẽkuri Berta Rojas-pe peteĩ jopói ikatupyryetereíre mbarakapúpe ha upéva rupive ha'e ohókuri Estados Unidos retãme oñemoaranduvévo, Mbo'ehao Peabody-pe. Ary 1997-pe Amérika Tetãita Atyvusu – OEA oipytyvõkuri chupe ha upeichahápe omohu'ãkuri iñemoarandu ha oiko ichugui Mba'epukuaa Mbo'erekokuaahára. Upépe ohekombo'ékuri avei chupe Ray Chester. Ary 2000 avei omohu'ãkuri upe mbo'ehaópe ambue ñemoarandu ombokatupyryvéva chupe ha upévape oisãmbyhýkuri chupe Manuel Barrueco ha Julian Gray.

Berta Rojas hapykuere jajáiva ombarakapujepékuri hetaiterei tenda katépe, umíva apytépe oĩhina Kennedy Center Táva Washington DC-pe, Carnegie Hall Táva Nueva York-pe, Southbank Centre Táva Londres-pe, ha National Concert Hall Táva Dublín-me. Berta Rojas avei ojapókuri Paquito D'Rivera ndive peteĩ jere 20 Amérika retãre.

Berta Rojas rembiapoita apytépe oĩ ko'ãva: “Intimate Barrios”, “Cielo abierto” ha “Terruño” ojehecharamo ha herakuãporãva ko yvóra tuichakue javeve. Berta Rojasohendukákuri imba'ekuaa ha ojapókuri mbarakapuchauka hetaiterei mitãmbo'ehao, mitãrusumbo'ehao ha mbo'ehaovusúpe oĩva ñane retãme. Ary 2012-pe héra oĩkuri umi poravopyre apytépe ikatúva ohupyty jopói hérava Grammy Latinos “mejor album instrumental”-pe. Ary 2014-pe ojeporavojeýkuri chupe umi ikatúva ohupyty Grammy Latinos apytépe peteî hembiapokuére hérava “Salsa roja”.

Berta Rojas-pe oñeme'ẽjepéma hetaiterei jopói ha jehechakuaa ñane retã ha ambue tetã rupi; jepémo upéicha, iporãva'erã ñanemandu'a Cámara Junior Táva Paraguaygua oiporavohague chupe ary 1992-pe Mitãrusu Poravopyrérõ ha ára 25 jasyporundy ary 2014-pe, ñane retã Amandaje Guasu omoneíkuri chupe g̃uarã jopói ruvicha hérava Orden Nacional al Mérito Comuneros, oñeme'ãtava chupe vokoiete.

 Joaju 

 Visitar el SITIO OFICIAL DE BERTA ROJAS
 Visitar el SITIO OFICIAL DE BERTA ROJAS EN YOUTUBE
 Ver SALSA ROJAS
 Ver DANZA PARAGUAYA
 Ver BERTA ROJAS HOY TOCA A MANGORE
 Ver VILLANCICO
 Ver LAS ABEJAS
 Ver TICO TICO, EN EL CARNEGIE HALL
 Ver ENTREVISTA A BERTA ROJAS

 *** 
 Ohai: David Galeano Olivera 

Ñemohenda:Tekove Paraguaigua